जैसा कि जूलियन साइमन कहते हैं कि मनुष्य का मस्तिष्क शास्वत संसाधन है। यह मस्तिष्क ही पृथ्वी के गर्भ से ज़्यादा-से-ज़्यादा संसाधनों को अस्तित्व में लाता है। जरा ऊर्जा का इतिहास देखिए- जब इंग्लैण्ड में औद्योगिकीकरण शुरू हुआ, तो इस्पात बनाने में चारकोल (काठ-कोयला) का प्रयोग होता था। इससे ब्रिटिश वनों में कमी आई। मनुष्य के मस्तिष्क ने इस चुनौती को स्वीकार किया और कोयले की खदानों से कोयला निकालना शुरू किया। चारकोल की कमी के चलते यह बहुत ही फायदेमंद था। समय के साथ कोयला ऊर्जा का मुख्य स्रोत हो गया तथा ब्रिटेन के जंगल पुनः हरे-भरे हो गये। फिर लैम्पों में रोशनी के लिए व्हेल के तेल का प्रयोग किया जाता था।